《次韵和答斯远见过书所见》
宋代·赵蕃

来归仅兼旬，来过已云屡。
共耽林刹深，同赏溪亭露。
浊清一再行，俊逸今古句。
或哦山更幽，或咏舟横渡。
竟日为之留，曛黑始能去。
昔人物外游，隐遁亦数路。
于今区中缘，向背岂同趣。
我非韩伯休，君殆黄叔度。
莫嗟声气卑，但恐岁月遽。
解嘲乃文嬉，宾戏盖言谕。
陶写固不恶，沈溺斯可惧。
人虽或我宽，我则难自恕。
望望独行忧，瘽瘽良友助。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。